CELEX: 52020PC0142
Language: bg
Date: 2020-04-02
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС) № 1379/2013 и Регламент (ЕС) № 508/2014 по отношение на специални мерки за смекчаване на въздействието на пандемията от COVID-19 върху сектора на рибарството и аквакултурите

ЕВРОПЕЙСКА КОМИСИЯ
            Брюксел, 2.4.2020
            COM(2020) 142 final
            2020/0059(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕС) № 1379/2013 и Регламент (ЕС) № 508/2014 по отношение на специални мерки за смекчаване на въздействието на пандемията от COVID-19 върху сектора на рибарството и аквакултурите
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
            
               Пандемията от COVID-19 засегна държавите членки по внезапен и драматичен начин и ще окаже значително потенциално въздействие върху техните общества и икономики, тъй като икономическата активност рязко намалява. Това създаде извънредна ситуация за целия ЕС, която изисква мобилизиране на всички налични ресурси на равнището на Съюза и на държавите членки за преодоляване на безпрецедентните предизвикателства, свързани с тази пандемия.
            
            
               На 13 март 2020 г. Комисията предложи „Инвестиционна инициатива в отговор на коронавируса“, която цели насърчаване на инвестиции чрез мобилизиране на наличните резерви от парични средства в рамките на европейските структурни и инвестиционни фондове за незабавна борба с кризата. На 19 март 2020 г. Комисията прие нова правна рамка за държавната помощ.
            
            
               Обхватът на интервенцията на държавите членки в областта на рибарството обаче е ограничен от разпоредбите на Европейския фонд за морско дело и рибарство (ЕФМДР), който понастоящем не предлага подпомагане за най-неотложните мерки, необходими за преодоляване на последиците от епидемията от COVID-19. Тези ограничения намаляват възможностите на държавите членки да използват ЕФМДР за борбата с кризата.
            
            
               Секторът на рибарството и аквакултурите е особено тежко засегнат от сътресението на пазара, предизвикано от значителен спад в търсенето. Поради затварянето на пунктове за продажба, пазари, търговски обекти и дистрибуторски канали има съществен спад на цените и обема. В резултат от спада в търсенето и на цените, заедно с уязвимостта и сложността на веригата на доставка (нетрайни продукти, голяма необходимост от работна ръка), операциите на риболовните флотове и производството на морски храни реализират загуби. Поради това рибарите са принудени да останат в пристанищата, а през следващите седмици производителите на аквакултури ще трябва да изхвърлят или унищожават своята продукция или да понесат извънредни разходи за управление на запасите, включително повече място и храна за риби с размери, готови за консумация, които не могат да бъдат заклани поради пониженото търсене. Бързият спад засяга най-вече операторите на дребномащабния крайбрежен риболов и дребните производители на продукти от риболов.
            
            
               Тъй като краят на сегашната криза не може да се предвиди, тя може бързо да доведе до прекратяване на дейности и закриване на предприятия в сектора, който е много чувствителен към цикличните колебания. Следователно е възможно кризата да доведе до драматични социално-икономически последствия за общностите, чийто поминък зависи предимно от рибарството и аквакултурите. На дребномащабния крайбрежен риболов се падат близо 75 % от всички активни кораби и над 55 % от пряката заетост; в много крайбрежни зони той представлява основната икономическа дейност. Секторът на рибовъдството осигурява прехраната на редица крайбрежни общности и селски райони. Операторите в сектора на рибарството и аквакултурите, които са предимно микропредприятия, често не разполагат с финансови резерви, за да покриват текущите разходи. Прекратяват ли те дейността си, търговските вериги ще бъдат прекъснати.
            
            
               За разлика от повечето други сектори на икономиката рибарството попада в обхвата на изключителната компетентност на Съюза и се регулира на равнището на Съюза чрез обща политика, в резултат на което национални нормативни уредби са до голяма степен неприложими, включително отнасящите се до финансовото подпомагане. Условията за публичното подпомагане се уреждат от ЕФМДР.
            
            
               Поради това Комисията приема законодателно предложение за изменение на Регламент (ЕС) № 508/2014 („Регламента за ЕФМДР“) и на Регламент (ЕС) № 1379/2013 („Регламента за ООП“), така че да бъдат въведени специални мерки в рамките на ЕФМДР с цел смекчаване на въздействието на пандемията от COVID-19 върху сектора на рибарството и аквакултурите.
            
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 43, параграф 2 и член 175 от Договора за функционирането на Европейския съюз.
            
            
               •Субсидиарност (при неизключителна компетентност)
            
            
               Разпоредбите на предложението се изпълняват в рамките на споделено управление в съответствие с Финансовия регламент.
            
            
               •Пропорционалност
            
            
               Предложените разпоредби са в съответствие с принципа на пропорционалност, тъй като са уместни, необходими и няма други по-малко ограничителни мерки за постигане на желаните цели на политиката.
            
            
               •Избор на инструмент
            
         
         
            
               Предложен инструмент: регламент на Европейския парламент и на Съвета.
            
            
               3.СЪДЪРЖАНИЕ НА ПРЕДЛОЖЕНИЕТО
            
            
               Предложените специални мерки с цел смекчаване на въздействието на пандемията от COVID-19 върху сектора на рибарството и аквакултурите обхващат следното:
            
            
               –подпомагане за рибарите, които временно преустановяват своите дейности вследствие на пандемията от COVID-19,
            
            
               –подпомагане на производители на аквакултури, които временно спират или намаляват производството си вследствие на пандемията от COVID-19,
            
            
               –подпомагане за организации на производители и асоциации на организации на производители за съхраняването на продукти от риболов и аквакултури в съответствие с общата организация на пазара.
            
            
               Предлага се посочените мерки да бъдат допустими със задна дата, считано от 1 февруари 2020 г., и да могат да се въведат до 31 декември 2020 г.
            
            
               Останалите изменения на Регламента за ЕФМДР имат за цел да гарантират гъвкаво преразпределяне на финансовите средства в рамките на оперативните програми:
            
            
               –заличаване на заделените суми в член 13, с изключение на сумите за контрола на рибарството, събирането на научни данни и компенсациите за допълнителни разходи в най-отдалечените региони, 
            
            
               –промяна на опростената процедура за изменение на оперативните програми с оглед на въвеждането на специалните мерки и преразпределянето на финансовите средства за тях.
            
            
               Специалните мерки по ЕФМДР се допълват от изменение на Регламента за ООП, в резултат на което:
            
            
               –държавите членки ще могат да прибягнат до механизма за съхранение, ако не са определили и публикували цени за неговото задействане,
            
            
               –организациите на производители на продукти от аквакултури също ще получат право да се възползват от механизма за съхранение.
            
            
               4. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               Комисията проведе консултации със заинтересованите страни, като потърси мнението на организации на производители на продукти от риболов и аквакултури, както и на консултативни съвети, и като получи обратна информация от браншови сдружения, отделни оператори и държави членки относно промените на пазара и възможни мерки за подпомагане. Оценките на заинтересованите страни за кризисното положение и за начина, по който да се смекчат последиците от него, са в огромната си част последователни и единодушни. Тази информация беше взета предвид при изготвянето на настоящото предложение на Комисията.
            
            
               5.ОТРАЖЕНИЕ ВЪРХУ БЮДЖЕТА
            
            
               Предложеното изменение не предполага промени в годишните тавани за поети задължения и плащания по многогодишната финансова рамка съгласно приложение I към Регламент (ЕС) № 1311/2013. Годишната разбивка на средствата, отпуснати за ЕФМРД, остава без промяна.
            
            
               Тъй като дейностите, свързани с рибарството и аквакултурите, са замразени или значително намалени, няма много възможности за нормално изпълнение на сегашните мерки по ЕФМДР и оперативните програми. Без ефективно противодействие на кризата има малка вероятност ЕФМДР да бъде изцяло изпълнен до края на текущия програмен период. Поради това държавите членки следва да имат възможност да преразпределят в кратки срокове наличните за оперативните им програми финансови средства към специалните мерки. Тази възможност ще бъде ограничена от бюджетните средства, които държавите членки вече са получили и които не могат да бъдат превишени.
            
            
               Бюджетните кредити за плащане, налични в бюджета на ЕФМДР за 2020 г., позволяват прехвърляне между приоритетите на Съюза в рамките на оперативните програми. На практика новите мерки до голяма степен ще заместят първоначално планираните инициативи, които сега се прекратяват общия спад на икономическата активност. Следователно предложените мерки имат за цел да гарантират ефективното изпълнение на бюджета за 2020 г. и на отпуснатите за ЕФМДР средства през периода 2014—2020 г.
            
            
               Комисията ще следи внимателно въздействието на предложеното изменение върху бюджетните кредити за плащания през 2020 г., като взема предвид както изпълнението на бюджета, така и преразгледаните прогнози на държавите членки.
            
         
         
            
               2020/0059 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС) № 1379/2013 и Регламент (ЕС) № 508/2014 по отношение на специални мерки за смекчаване на въздействието на пандемията от COVID-19 върху сектора на рибарството и аквакултурите
               
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 43, параграф 2 и член 175 от него,
            
            
               като взеха предвид предложението от Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  1
               , 
            
            
               в съответствие с обикновената законодателна процедура,
            
            
               като имат предвид, че:
            
            
               (1)Секторът на рибарството и аквакултурите е особено тежко засегнат от сътресението на пазара, предизвикано от значителен спад в търсенето вследствие на пандемията от COVID-19. Поради затварянето на пунктове за продажба, пазари, търговски обекти и дистрибуторски канали има съществен спад на цените и обема. В резултат от спада в търсенето и на цените, заедно с уязвимостта и сложността на веригата на доставка, операциите на риболовните флотове и производството на морски храни реализират загуби. Поради това рибарите са принудени да останат в пристанищата, а през следващите седмици рибовъдите ще трябва да изхвърлят или унищожават своята продукция.
            
            
               (2)Следва да е възможно в рамките на Европейския фонд за морско дело и рибарство (ЕФМДР), създаден с Регламент (ЕС) № 508/2014
                  2
               , до 31 декември 2020 г. да се подпомагат специални мерки за смекчаване на въздействието на пандемията от COVID-19 върху сектора на рибарството и аквакултурите. Тези мерки следва да включват подпомагане за временното преустановяване на риболовни дейности, включително при риболова във вътрешни водоеми, както и за временното спиране или намаляване на производството на аквакултури, при условие че са следствие от пандемията от COVID-19. Освен това мерките следва да включват подпомагане за организации на производители и асоциации на организации на производители за съхраняването на продукти от риболов и аквакултури в съответствие с Регламент (ЕО) № 1379/2013
                  3
               . Разходите за операциите, подпомагани по тези мерки, следва да бъдат допустими за финансиране от 1 февруари 2020 г.
            
            
               (3)Наличните ресурси за задължения, поети от ЕФМДР при споделено управление, следва да бъдат разбити по начин, който да гарантира установяването на фиксирани суми за контрола на рибарството, събирането на научни данни и компенсациите за допълнителни разходи в най-отдалечените региони. Останалите средства, попадащи в рамките на споделеното управление, следва да бъдат разпределени от държавите членки според техните потребности.
            
            
               (4)Предвид значителните социално-икономически последици от пандемията от COVID-19 и необходимостта от ликвидност в икономиката следва да е възможно да се подпомогне временното преустановяване на риболовните дейности, причинено от здравната криза, с максимален процент на съфинансиране в размер на 75 % от допустимите публични разходи.
            
            
               (5)Предвид необходимостта от гъвкавост при преразпределението на финансовите ресурси за борбата с последиците от пандемията от COVID-19, за подпомагането за временното преустановяване на риболовни дейности, причинено от тази пандемия, следва да няма финансов таван. Това следва да не засяга съществуващия финансов таван за другите случаи на временно преустановяване. Задължението за приспадане на размера на подпомагането, предоставено за временното преустановяване, от размера на подпомагането, предоставено за окончателно преустановяване на риболовните дейности на същия кораб, следва да продължи да се прилага.
            
            
               (6)Предвид неотложния характер на необходимото подпомагане следва да е възможно обхватът на опростената процедура да бъде разширен, така че да бъдат включени и изменения в оперативните програми във връзка със специалните мерки и преразпределянето на финансовите ресурси към тях с цел на борбата с последиците от пандемията от COVID-19. Опростената процедура следва да обхваща всички изменения, необходими за пълното прилагане на съответните мерки, включително тяхното въвеждане и описанието на методите за изчисляване на подпомагането.
            
            
               (7)Предвид ключовата роля, които организациите на производители играят в управлението на кризата, таванът за подпомагане на плановете за производство и предлагане на пазара следва да бъде увеличен до 12 % от средната годишна стойност на продукцията, пусната на пазара. Освен това следва да е възможно държавите членки да предоставят авансово до 100 % от финансовото подпомагане за организациите на производители.
            
            
               (8)Поради внезапните прекъсвания на дейностите в областта на рибарството и аквакултурите вследствие на пандемията от COVID-19 и свързания с тях риск за пазарите на продукти от риболов и аквакултури може да е целесъобразно да се създаде механизъм за съхранение на продукти от риболов и аквакултури за консумация от човека. Той ще съдейства за насърчаване на по-голяма стабилност на пазара, за смекчаване на риска тези продукти да бъдат пропилени или пренасочени за консумация не от човека и за смекчаване на последиците от кризата върху възвръщаемостта от продуктите. Механизмът следва да даде възможност на производителите на продукти от риболов и аквакултури да използват едни и същи технологии за консервиране или съхранение за подобни видове и по този начин да гарантира запазването на лоялната конкуренция между производителите. 
            
            
               (9)Предвид внезапното и значително свиване на търсенето на продукти от риболов и аквакултури в резултат на пандемията от COVID-19 следва да бъде възможно да се увеличат количествата, отговарящи на условията за помощ за съхранение, на 25 % от годишните количества на съответните продукти, които се предлагат за продажба от съответната организация на производители.
            
         
         
            
               (10)За да се даде възможност на държавите членки да реагират бързо на внезапното и непредсказуемо избухване на пандемията от COVID-19, те следва да имат право да определят за своите организации на производители цени, при които се задейства механизмът за съхранение. Тези цени следва да бъдат определени по такъв начин, че да се запази лоялната конкуренция между операторите.
            
            
               (11)Предвид неотложния характер на необходимото подпомагане настоящият регламент следва да влезе в сила възможно най-скоро.
            
            
               (12)Поради това Регламент (ЕС) № 1379/2013 и Регламент (ЕС) № 508/2014 следва да бъдат съответно изменени,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
               Изменения на Регламент (ЕС) № 508/2014
            
            
               Регламент (ЕС) № 508/2014 се изменя, както следва:
            
            
               (1)Член 13 се заменя със следното:
            
            
               „Член 13
               Бюджетни ресурси при споделено управление
            
            
               1.Наличните ресурси за задължения, поети от ЕФМДР за периода 2014—2020 г. при споделено управление, възлизат на 5 749 331 600 EUR по текущи цени в съответствие с годишното разпределение, предвидено в приложение II.
            
            
               2.Сума в размер на 580 000 000 EUR от бюджетните ресурси по параграф 1 се разпределя за мерките за контрол и изпълнение, посочени в член 76.
            
            
               3.Сума в размер на 520 000 000 EUR от бюджетните ресурси по параграф 1 се разпределя за мерките за събиране на данни, посочени в член 77.
            
            
               4.Сума в размер на 192 500 000 EUR от бюджетните ресурси по параграф 1 се разпределя за компенсации за най-отдалечените региони по дял V, глава V. Тези компенсации не трябва да надвишават на годишна база:
            
            
               а)6 450 000 EUR за Азорските острови и Мадейра;
            
            
               б)8 700 000 EUR за Канарските острови;
            
            
               в)12 350 000 EUR за френските най-отдалечени региони, посочени в член 349 ДФЕС.
            
            
               5.Държавите членки разполагат с възможността да използват като взаимнозаменяеми наличните по параграфи 2 и 3 ресурси.“.
            
            
               (2)В член 16 параграф 1 се изменя, както следва:
            
            
               „1. Наличните ресурси за поети от държавите членки задължения по член 13, параграф 1 за периода 2014—2020 г., посочени в таблицата в приложение II, се определят въз основа на следните обективни критерии:“.
            
            
               (3)В член 22, параграф 2 се добавя следната буква д):
            
            
               „д) изменения на оперативни програми, които се отнасят до подпомагането, посочено в член 33, параграф 1, буква г), член 35, член 44, параграф 4а, член 55, параграф 1, буква б) и членове 57, 66 и 67, включително преразпределението на финансови ресурси за тях с цел да се преодолеят последиците от пандемията от COVID-19.“.
            
         
         
            
               (4)В член 22 параграф 3 се изменя, както следва:
            
            
               „3. Параграф 2 не се прилага по отношение на подпомагането, посочено в член 33, параграф 1, букви а)—в), член 34 и член 41, параграф 2.“.
            
            
               (5)В член 25 параграф 3 се изменя, както следва:
            
            
               „3. Без да се засяга параграф 5, общото финансово участие на ЕФМДР в мерките, посочени в член 33, параграф 1, букви а)—в) и член 34, и в подмяната или осъвременяването на основни или допълнителни двигатели, посочени в член 41, не може да надвишава по-високия от следните два прага:“.
            
            
               (6)В член 33 параграфи 1 и 2 се изменят, както следва: 
            
            
               „1. ЕФМДР може да подпомага мерки за временно преустановяване на риболовни дейности в следните случаи: 
            
            
               а) прилагане на мерки от Комисията или на спешни мерки от държава членка съгласно съответно членове 12 и 13 от Регламент (ЕС) № 1380/2013 или на мерки за опазване, посочени в член 7 от същия регламент, включително периоди на естествено възстановяване; 
            
            
               б) неподновяване на споразумения за партньорство в областта на устойчивото рибарство или на протоколи към тях; 
            
            
               в) когато е предвидено временно преустановяване в план за управление, приет в съответствие с Регламент (ЕО) № 1967/2006 на Съвета, или в многогодишен план, приет съгласно членове 9 и 10 от Регламент (ЕС) № 1380/2013, когато предвид научните становища е необходимо намаляване на риболовното усилие, за да се постигнат целите по член 2, параграф 2 и член 2, параграф 5, буква а) от Регламент (ЕС) № 1380/2013;
            
            
               г) когато временното преустановяване е настъпило между 1 февруари и 31 декември 2020 г. вследствие на пандемията от COVID-19, включително по отношение на кораби, извършващи дейност в рамките на споразумение за партньорство в областта на устойчивото рибарство.
            
            
               Чрез дерогация от член 65, параграф 9, първа алинея от Регламент (ЕС) № 1303/2013 разходите за операциите, подпомагани съгласно буква г), са допустими от 1 февруари 2020 г.
            
            
               2. Подпомагането по параграф 1, букви а)—в) може да се предостави за максимален срок от шест месеца на риболовен кораб през периода 2014—2020 г. Този максимален срок не се прилага по отношение на подпомагането по буква г) от същия параграф.“.
            
            
               (7) Член 44 се изменя, както следва:
            
            
               а) добавя се следният параграф 4а:
            
            
               „4а. ЕФМДР може да подпомага мерки за временно преустановяване на риболовни дейности, причинено от пандемията от COVID-19, както е предвидено в член 33, параграф 1, буква г) и при условията, определени в член 33.“;
            
            
               б) параграф 5 се изменя, както следва:
            
            
               „5. За целите на параграфи 1 и 4а:
            
            
               а)
                     позоваванията на риболовни кораби в членове 30, 32, 33, 38, 39, 41 и 42 се считат за позовавания на кораби, извършващи дейност единствено във вътрешни водоеми;
            
            
               б) позоваванията на морската среда в член 38 се считат за позовавания на средата, в която извършва дейност корабът, извършващ риболов във вътрешни водоеми.“.
            
            
               (8) Член 55 се заменя със следното:
            
         
         
            
               „Член 55
               Мерки в областта на общественото здраве
            
            
               1.ЕФМДР може да подпомага следните компенсационни схеми:
            
            
               а) компенсиране на производителите на черупчести мекотели за временно спиране на събирането на отглеждани в стопанства черупчести мекотели, когато спирането се дължи изключително на съображения, свързани с общественото здраве;
            
            
               б) компенсиране на производителите на аквакултури за временно спиране или за намаляване на производството, настъпило между 1 февруари и 31 декември 2020 г. вследствие на пандемията от COVID-19.
            
            
               2.Подпомагането по параграф 1, буква а) може да се отпуска само когато спирането на събирането на черупчестите мекотели поради замърсяване се дължи на пролиферацията на произвеждащ токсини планктон или на наличието на планктон, съдържащ биотоксини, и при условие че:
            
            
               a) замърсяването продължи повече от четири последователни месеца; или
            
            
               б) загубите в резултат от спирането на събирането възлизат на повече от 25 % от годишния оборот на съответното предприятие, изчислени въз основа на средния оборот за трите календарни години, предхождащи спирането на събирането.
            
            
               За целите на първа алинея, буква б) държавите членки могат да установяват специални правила за изчисляване по отношение на дружествата, извършвали дейност в продължение на по-малко от три години.
            
            
               3.Периодът, за който може да бъде предоставена компенсацията по параграф 1, буква а), не може да надхвърля 12 месеца за целия програмен период. При надлежно обосновани случаи този период може да бъде удължен еднократно с не повече от 12 месеца, така че общата му продължителност да не надхвърля 24 месеца.
            
            
               Чрез дерогация от член 65, параграф 9, първа алинея от Регламент (ЕС) № 1303/2013 разходите за операциите, подпомагани съгласно параграф 1, буква б), са допустими от 1 февруари 2020 г.“.
            
            
               (9) В член 66 параграфи 3 и 4 се изменят, както следва:
            
            
               „3. Годишното подпомагане, предоставяно на дадена организация на производители съгласно настоящия член, не може да надвишава 12 % от средната годишна стойност на продукцията, пусната на пазара от тази организация на производители през предходните три календарни години. За новопризнатите организации на производители това подпомагане не може да надвишава 12 % от средната годишна стойност на продукцията, пусната на пазара от членовете на тази организация през предходните три календарни години.
            
            
               4. Съответната държава членка може да предостави аванс, чийто размер е между 50 % и 100 % от финансовото подпомагане след одобрение на плана за производство и предлагане на пазара в съответствие с член 28, параграф 3 от Регламент (ЕС) № 1379/2013.“.
            
            
               (10) В член 67 параграфи 1 и 2 се изменят, както следва:
            
            
               „1. Когато това е необходимо, за да се реагира на пандемията от COVID-19, ЕФМДР може да предоставя подпомагане, предназначено да компенсира признати организации на производители и асоциации на организации на производители, които съхраняват продуктите от риболов или аквакултури, изброени в приложение II към Регламент (ЕС) № 1379/2013, или продуктите с код по КН 0302, изброени в буква а) от приложение I към Регламент (ЕС) № 1379/2013, при условие че тези продукти се съхраняват в съответствие с членове 30 и 31 от Регламент (ЕС) № 1379/2013 и при спазване на следните условия:
            
            
               а)
                     размерът на помощта за съхранение не надвишава размера на техническите и финансовите разходи за действията, които се изискват за стабилизиране и съхранение на въпросните продукти;
            
            
               б) количествата, отговарящи на условията за помощ за съхранение, не надвишават 25 % от годишните количества на съответните продукти, които се предлагат за продажба от организацията на производители;
            
            
               в) годишното финансово подпомагане не надвишава 20 % от средната годишна стойност на продукцията, пусната на пазара от членовете на организацията на производители в периода 2017—2019 г.
            
            
               За целите на първа алинея, буква в), когато член на организацията на производители не е пуснал на пазара продукция през периода 2017—2019 г., се взема предвид средната годишна стойност на продукцията, пусната на пазара от него през първите три години на производство.
            
            
               2. Посоченото в параграф 1 подпомагане се прекратява на 31 декември 2020 г. 
            
         
         
            
               Чрез дерогация от член 65, параграф 9, първа алинея от Регламент (ЕС) № 1303/2013 разходите за операциите, подпомагани съгласно настоящия член, са допустими от 1 февруари 2020 г.“.
            
            
               (11) В член 79 параграф 2 се заличава.
            
            
               (12) В член 94, параграф 3 буква в) се изменя, както следва:
            
            
               „в) 50 % от допустимите публични разходи за подпомагането, посочено в член 33, параграф 1, букви а)—в), член 34 и член 41, параграф 2;“.
            
            
               Член 2
               Изменения на Регламент (ЕС) № 1379/2013
            
            
               Регламент (ЕС) № 1379/2013 се изменя, както следва:
            
            
               (1) В член 8, параграф 3 се добавя следната буква е):
            
            
               „е) управление на временното съхранение на продукти от аквакултури в съответствие с членове 30 и 31 от настоящия регламент.“.
            
            
               (2) Член 30 се заменя със следното:
            
            
               „Член 30
               Механизъм за съхранение
            
            
               Организациите на производители на продукти от риболов и аквакултури могат да получат финансово подпомагане за съхранението на продуктите, изброени в приложение II, или продуктите с код по КН 0302, изброени в буква а) от приложение I към Регламент (ЕС) № 1379/2013, при условие че:
            
            
               а)
                     са спазени условията за подпомагане за съхранение, установени в Регламент (ЕС) № 508/2014;
            
            
               б)
                     продуктите са пуснати на пазара от организации на производителите, но за тях не е бил намерен купувач на цената на задействане по член 31;
            
            
               в)
                     когато е приложимо, продуктите отговарят на общите стандарти за предлагане на пазара, установени съгласно член 33, и са с необходимото качество за консумация от човека;
            
            
               г)
                     продуктите са стабилизирани или преработени и съхранявани в контейнери или клетки или, чрез замразяване (на борда на кораби или в наземни съоръжения), осоляване, изсушаване, мариноване или, когато е приложимо, чрез варене и пастьоризация, независимо дали са подложени на филетиране или нарязване на парчета и, когато е уместно, отстраняване на главите;
            
            
               д) 
                     продуктите от аквакултури не се съхраняват живи;
            
            
               е) 
                     продуктите се въвеждат отново от мястото на съхранение на пазара за консумация от човека на по-късен етап; и
            
            
               ж)
                     продуктите се съхраняват в продължение най-малко на пет дни.“.
            
            
               (3) Член 31 се изменя, както следва:
            
            
               а) параграф 1 се изменя, както следва:
            
         
         
            
               „Преди началото на всяка година всяка организация на производителите може самостоятелно да направи предложение за цена на задействане на механизма за съхранение по член 30 за продуктите, изброени в приложение II, или продуктите с код по КН 0302, изброени в буква а) от приложение I към Регламент (ЕС) № 1379/2013.“;
            
            
               б) добавя се следният параграф 5:
            
            
               „5. Когато дадена държава членка не е определила цените на задействане съгласно параграф 4 преди избухването на пандемията от COVID-19, тази държава членка незабавно определя такива цени въз основа на критериите, посочени в параграфи 2 и 3 от настоящия член. Информация за цените се предоставя на обществеността.“.
            
            
                Член 3
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        OВ C ,  г., стр. .
               
               
                  
                     (2)
                  
                        Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (ОВ L 149, 20.5.2014 г., стр. 1).
               
               
                  
                     (3)
                  
                        Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 и за отмяна на Регламент (ЕО) № 104/2000 (ОВ L 354, 28.12.2013 г., стр. 1).